23. februára 2022

Spoločnosť Henkel zverejnila správu o trvalej udržateľnosti za rok 2021 a novú stratégiu 2030+ Sustainability Ambition Framework

Dobré výsledky v oblasti udržateľnosti za rok 2021 a nové ciele do roku 2030 a ďalej

* **Dobré výsledky a zlepšenie vo všetkých kľúčových oblastiach v roku 2021**
* **Posilnená stratégia trvalej udržateľnosti: 2030+ Sustainability Ambition Framework**
* **Nové ambiciózne ciele stanovené: cieľ dosiahnuť klimaticky pozitívnu výrobu presunutý z roku 2040 na rok 2030**

**Düsseldorf – Spoločnosť Henkel zverejnila svoju 31. správu o trvalej udržateľnosti, v ktorej hodnotí výsledky a pokrok dosiahnutý v roku 2021 a predstavuje novú stratégiu pod názvom 2030+ Sustainability Ambition Framework.**

 ***„Trvalá udržateľnosť má hlboké korene v DNA našej spoločnosti a je neoddeliteľnou súčasťou nášho podnikania. Spoločne so strategickými prioritami ako inovácie a digitalizácia, je trvalá udržateľnosť ústredným prvkom našej agendy zmysluplného rastu,“* hovorí Carsten Knobel, predseda predstavenstva spoločnosti Henkel. *„Udržateľnosť je jednou z našich základných hodnôt a zároveň cieľom spoločnosti v súlade s naším mottom: Priekopníci v centre diania pre blaho generácií. Vďaka tejto ambicióznejšej stratégii zrýchlime svoju transformáciu, aby naše portfólio a procesy ešte výraznejšie prispievali k plneniu cieľov v oblasti trvalej udržateľnosti.“***

 ***„Pokračujúci boj proti pandémii ochorenia COVID-19 v minulom roku otestoval našu odolnosť ako spoločnosti, ako jednotlivcov aj ako komunity. Naše odhodlanie riešiť environmentálne, spoločenské a politické výzvy nebolo ešte nikdy pevnejšie,“* dopĺňa Sylvie Nicol, členka predstavenstva spoločnosti Henkel zodpovedná za ľudské zdroje a udržateľnosť. *„Som hrdá, že napriek náročným podmienkam v roku 2021 spoločnosť Henkel pokračovala v napĺňaní cieľov trvalej udržateľnosti v kľúčových oblastiach, ako sú ochrana klímy a obehové hospodárstvo.“***

**Silné výsledky v náročnom roku**

V roku 2021 spoločnosť Henkel ďalej posilnila svoju stratégiu trvalej udržateľnosti v rámci svojich podnikateľských činností, znížila emisie CO2 vo výrobných prevádzkach (najmä prechodom na zelenú elektrinu) a pokračovala v získavaní surovín z udržateľných zdrojov či v udržateľnom financovaní.

Cieľom spoločnosti Henkel je **do roku 2025** **znížiť uhlíkovú stopu svojej výroby o 65 %** (v porovnaní s východiskovým rokom). **Do konca roka 2021 sa jej už podarilo znížiť emisie CO2 o polovicu.** Pri plnení tohto cieľa sa spoločnosť zameriava aj na zlepšenie svojej energetickej efektívnosti, pričom do roku 2030 chce využívať 100 % elektrickej energie z obnoviteľných zdrojov. Ku koncu roka 2021 spoločnosť Henkel **úplne previedla výrobu v 21 krajinách vrátane Kolumbie a Francúzska na elektrinu, ktorá je 100 percentne obnoviteľná**. V súčasnosti až **68 % elektrickej energie**, ktorú spoločnosť Henkel odoberá, **pochádza z obnoviteľných zdrojov.**

Okrem toho sa spoločnosť aktívne podieľa na budovaní skutočného **obehového hospodárstva** v spolupráci s partnermi v rámci celého odberateľsko-dodávateľského reťazca a medzinárodnými iniciatívami ako Plastic Bank a New Plastics Economy nadácie Ellen MacArthur Foundation. Cieľom ambicióznej obalovej stratégie spoločnosti je znížiť produkciu obalových materiálov, recyklovať ich a zabrániť ich hromadeniu v životnom prostredí. Jedným z kľúčových cieľov **do roku 2025 je dosiahnuť, aby 100 % obalov, ktoré spoločnosť Henkel používa, bolo recyklovateľných alebo opätovne použiteľných**. Koncom roka 2021 predstavoval ich podiel už približne 68 %. Spoločnosť tiež vytrvalo pracuje na **zvýšení podielu recyklovaných materiálov vo všetkých svojich plastových obaloch spotrebného tovaru na viac než 30 %** do roku 2025. Koncom roka 2021 predstavoval ich podiel približne 18 %.

Spoločnosť Henkel úspešne pokračovala aj v napĺňaní cieľa, ktorým je **získavať 100 % palmového oleja a oleja z palmových jadier zodpovedným spôsobnom.** V roku 2021 spoločnosť pokrývala 93 % svojej celkovej spotreby palmového oleja, oleja z palmových jadier a jeho derivátov zo zdrojov s certifikátom RSPO (Roundtable on Sustainable Palm Oil). Za tento úspech spoločnosť vďačí svojej dlhodobej spolupráci s rozvojovou organizáciou Solidaridad, ktorá podporuje drobných producentov palmového oleja v Južnej Amerike, Afrike a Ázii, ktorá doposiaľ podporila viac než 36 000 malých pestovateľov na celom svete.

Ďalším dôležitým míľnikom bolo oznámenie nového **rámca udržateľného financovania**, ktorý priamo prepája stratégiu spoločnosti v oblasti trvalej udržateľnosti s jej stratégiou financovania.

Uvedený rámec umožňuje dva spôsoby financovania: emisiou dlhopisov naviazaných na trvalú udržateľnosť a emisiou zelených dlhopisov. V roku 2021 spoločnosť vydala v súlade s podmienkami tohto rámca dve emisie, čím sa stala prvou spoločnosťou v odvetví, ktorá vydala eurové dlhopisy s úrokom naviazaným na plnenie konkrétnych cieľov v oblasti trvalej udržateľnosti. Celkovo **vydala dlhopisy v objeme viac než 700 mil. eur.**

**Ambicióznejšie ciele stratégie 2030+ Sustainability Ambition Framework**

Vyššie uvedené výsledky sú v súlade s cieľmi, ktoré si spoločnosť Henkel stanovila vo svojej dlhodobej stratégii v roku 2010. Po desiatich rokoch jej úspešného napĺňania sa spoločnosť Henkel v roku 2021 rozhodla prehodnotiť svoje výsledky z pohľadu aktuálneho externého vývoja a očakávaní a ambícií, ktoré by jej stratégia mala plniť v ďalších rokoch.

Výsledkom je **nová stratégia** **2030+ Sustainability Ambition Framework,** ktorá obsahuje aj nové, dodatočné dlhodobé ciele, ktoré pomôžu transformovať hospodárstvo a spoločnosť smerom k trvalej udržateľnosti.

Stratégia 2030+ Sustainability Ambition Framework sa zameriava na tri tematické oblasti:

* **Regenerujúca planéta:** podporiť budúcnosť obehového hospodárstva s nulovou bilanciou uhlíka pomocou transformácie podnikania, produktov a surovín na základe vedeckých poznatkov a inovácií.
* **Prosperujúce komunity:** spoločnými silami nášho podnikania a značiekpomáhať ľuďom zlepšovať svoje životy tak, že budeme podporovať rovnosť, vzdelávanie a spoločenský blahobyt.
* **Dôveryhodný partner:** presadzovať zodpovedné systémové zmeny v podnikaní na základe spoločných hodnôt, ktoré vychádzajú z vedeckých poznatkov a nadšenia pre technológie.

 *„Chceme dosiahnuť, aby naše ambície zodpovedali očakávaniam našich akcionárov v oblasti životného prostredia, v sociálnej oblasti a v riadení a našej rastúcej angažovanosti v týchto oblastiach,“* vysvetľuje Ulrike Sapiro, riaditeľka pre trvalú udržateľnosť v spoločnosti Henkel.

**Medzi nové kľúčové ciele** patrí:

* dosiahnuť **klimaticky pozitívnu prevádzku do roku 2030** a v súlade s iniciatívou Science Based Targets dosiahnuť nulové čisté emisie v prípade emisií rozsahu 3 (od zdroja po predaj)
* posilniť obehové hospodárstvo **zvýšením obehového využívania vody a vyprodukovaných odpadových materiálov do roku 2030**
* dosiahnuť **rodovú rovnosť na všetkých úrovniach riadenia do roku 2025**
* rozšíriť **komunitné vzdelávacie programy a dobrovoľníctvo**
* formovať **budúce fungovanie** spoločnosti a jej zamestnancov ďalším rozvojom a rozšírením programu „Small Work“, ktorý bol spustený v roku 2021

Ako dodáva Ulrike Sapiro: „Vieme, že svet okolo nás, očakávania našich akcionárov a príležitosti v oblasti posilňovania trvalej udržateľnosti sa neustále menia. Preto plánujeme našu stratégiu 2030+ Sustainability Ambition Framework pravidelne prehodnocovať a aktualizovať o nové hmatateľné ciele a ambície.“

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2020 dosiahla obrat vo výške 19 mld. eur a upravený prevádzkový zisk približne vo výške 2,6 mld. eur. Henkel zamestnáva 53 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 pracovníkov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com